በማዕድን ኢንቨስትመንት ዘርፍ የተሰማሩ ባለሀብቶች መጠን ወደ 16 ነጥብ 2 ቢሊየን ብር ማደጉ ተገለፀ
አዲስ አበባ፤ መስከረም 24/2006/ዋኢማ/ – ተግባራዊ በተደረገው የእድገትና ትራንስፎርሜሽን እቅድ ዘመን በማዕድን ኢንቨስትመንት ዘርፍ የተሰማሩ ባለሀብቶች የገንዘብ መጠን ወደ 16 ነጥብ 2 ቢሊየን ብር ማደጉን የማዕድን ሚኒስቴር አስታወቀ።በሚኒስቴሩ የህዝብ ግንኙነትና ኮሙኒኬሽን ዳይሬክቶሬት ዳይሬክተር አቶ ባጫ ፉጂ ለዋልታ ኢንፎርሜሽን ማዕከል እንደገለፁት፤ በማዕድን ዘርፍ 137 የሀገር ውስጥና የውጪ ኩባንያዎች በ16 ነጥብ 2 ቢሊየን ብር በዘርፉ ተሰማርተዋል።የማዕድን ኢንቨስትመንትን በማስፋፋት ሀገሪቱ ከዘርፉ ይበልጥ ተጠቃሚ እንድትሆን ለማስቻል የማዕድን ሀብት የማስተዋወቅና ምቹ የኢንቨስትመንት አማራጮችን የመፍጠር ስራ መከናወኑን አቶ ባጫ ተናግረዋል።በተጠናቀቀው የበጀት ዓመትም ለ15 የማዕድን ፍለጋና ለምርመራና ምርት ፈቃድ ለመሰማራት ለሚፈልጉ ባለሀብቶች ፈቃድ ለመስጠት ታቅዶ ለ6 የማዕድን ፍለጋና አንድ የምርት ፈቃድ መሰጠቱን ተናግረዋል።እንደ አቶ ባጫ ገለፃ ሀገሪቱ ከልዩ ልዩ የማዕድን ምርቶች ከ166 ነጥብ 43 ሚሊየን ብር በላይ ለመንግስት ማስገባት መቻሉን ጠቁመው፤ ይህም የእቅዱን 166 በመቶ መሆኑን ተናግረዋል።የተገኘው ገቢ ከባለፉት አመታት ጋር ሲነፃፀርም በየጊዜው እድገት እያሳየ መምጣቱን ጠቁመው፤ ወደፊትም ከዘርፉ የሚገኘውን ገቢ ለማሳደግ መንግስት ልዩ ትኩረት በመስጠት እየተሰራ ነው በማለት ገልፀዋል።እንዲሁም በተጠናቀቀው የበጀት ዓመት በሚድሮክ ወርቅ አክሲዮን ማህበር የተመረተ 4ሺ 193 ነጥብ 718 ኪሎ ግራም ወርቅ፤ በኢትዮጵያ ማዕድን ሀብት ልማት አክሲዮን ማህበር 48 ነጥብ 520 ቶን ታንታለም፤ በብሔራዊ ማዕድን አክስዮን ማህበርና በሶፍ ኡመር ኩባንያ የተመረተ 1ሺ 320 ነጥብ 214 ቶን እምነበረድ ወደ ውጪ በመላክ 148 ነጥብ 85 ሚሊየን የአሜሪካን ዶላር የውጭ ምንዛሬ ተገኝቷል ብለዋል።በ2005 የበጀት ዓመት ከፔትሮሊየም ስራዎች 3 ነጥብ 2 ሚሊየን የአሜሪካን ዶላር ለመሰብሰብ ታቅዶ 2 ነጥብ 18 ሚሊየን ዶላር ገቢ ሊሰበሰብ ተችሏል።በተጨማሪም 450ሺ ኩንታል የጨው ምርት ለሀገር ውስጥ ገበያ ለማምረት ታቅዶ 510 ሚሊየን 383 ሺ ኩንታል ጨው ተመርቶ ለሀገር ውስጥ ገበያ መቅረቡን አቶ ባጫ መናገራቸውን ዋልታ ኢንፎርሜሽን ማዕከል ዘግቧል።